蛾眉亭
作者：白珽
朝代：宋

paragraphs: 秦赭鑿填石，不受鞭箠考。
零落楚江滸，相峙矗三島。
穿松得細徑，據一陵二小。
奔流浩浩來，五色爛華藻。
至寶地不惜，絕境天所造。
誰言兩蛾黛，功奪京兆巧。
終朝對顰蹙，似爲今古惱。
然犀磯沉沉，跨鯨月皎皎。
絲綸三千丈，蒙衝百萬櫂。
天風吹過夢，多憂只空老。
今者吾與子，所愜在幽討。
供帳莫匆匆，槃觴從草草。
雅琴鼓一再，領此風日好。
臨崖發清嘯，倚樹或顛倒。
禮存玉帛外，縱弛或一道。
興極不知歸，白鷗破晴昊。